《集贤宿直寄中书李梁二舍人》
宋代·杨亿

耿耿银釭照直庐，西风黄叶满庭除。
愁心不忍闻宾雁，病眼犹能拾蠢鱼。
欹枕微吟空展转，绕廊闲步自踌躇。
铜龙漏滴传钩盾，玉兔光芒射绮疏。
薄宦久淹沧海郡，故交多入紫垣居。
洛阳已在拜尘后，宣室那逢膝席初。
投阁寂寥深自愧，抱关憔悴擬何如。
宁思西掖五花判，且補河东三篋书。
桑梓任抛万里外，蓬莱试住十年馀。
释之不调嵇康懒，终待休官学灌蔬。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。